แชร์สนั่น ฮ.ตำรวจบินจุดประทัดแก้บนไอ้ไข่ 3 ล้านนัด วัดยันคนละเรื่อง
โป๊ะแตก ฮ.สตช.โผล่จุดประทัดแก้บนไอ้ไข่วัดเจดีย์ 3 ล้านนัด วัดและเจ้าของร้านประทัด ชี้แจงไม่เกี่ยวกัน แต่เอา 2 เรื่องมาผสมโยงเป็นเรื่องเดียว แท้จริงคือนักธุรกิจเกาหลีสั่งซื้อและให้คนมาจุดประทัดแก้บน ส่วนฮ.มาทีหลัง มีนายตำรวจบินมาคุยเรื่องมาตรการหลังปลดล็อกโควิดวันที่ 6 มิ.ย. ผู้สื่อข่าวรายงานว่า การจุดประทัดแก้บนไอ้ไข่ วัดเจดีย์ อ.สิชล จ.นครศรีธรรมราช กลายเป็นกระแสดราม่าลุกลามอย่างกว้างขวาง กรณีเมื่อวันที่ 5 มิ.ย.2563 หลังจากเพจดัง ปฏิบัติการหมาเฝ้าบ้าน ได้โพสต์ภาพและข้อความ ฮ.สนง.ตำรวจแห่งชาติ โผล่แก้บนประทัด 3 ล้านนัด วัดไอ้ไข่ โดยมีภาพเฮลิคอปเตอร์ของสำนักงานตำรวจแห่งชาติ และรถบรรทุกประทัดประกอบ จนชาวโลกโซเชียลเข้ามาวิพากษ์วิจารณ์ในลักษณะที่ว่าไม่เหมาะสมเป็นการนำ ฮ.ของทางราชการมาใช้อย่างไม่เหมาะสมอย่างมากกับสถานการณ์โควิดในช่วงนี้ต่อมาทางวัดเจดีย์ ได้ออกมาโพสต์ชี้แจงข้อเท็จจริงทางเฟซบุ๊กวัดเจดีย์ ไอ้ไข่ ใจความว่าตามที่มีเฮลิคอปเตอร์ สำนักงานตำรวจแห่งชาติ มีผู้บังคับบัญชาระดับสูงของ กรมตำรวจการท่องเที่ยว บินมาจอดลานเฮลิคอปเตอร์ ชั่วคราว วัดเจดีย์ ไอ้ไข่นั้น ตามที่เป็นข่าวว่า มาแก้บนประทัด สามล้านนัดนั้น ผมในนามคณะกรรมการวัดเจดีย์ ไอ้ไข่ ขอบอกว่าไม่เป็นความจริง เป็นการตัดต่อ เชื่อมโยงรถบรรทุกประทัด กับภาพคณะขณะเฮลิคอปเตอร์ ลงกลางลานวัดสาเหตุที่มาได้มีการประสานกับทางวัดเจดีย์ก่อนหน้านี้ เรื่องการติดตามการดูแล บริการนักท่องเที่ยว เพราะวัดเจดีย์ ไอ้ไข่ มีนักท่องเที่ยวจำนวนมาก ติดอันดับต้น ๆ ของภาคใต้ และได้กระชับในเรื่องมาตรการ วิธีป้องกันโรคโควิด และวันนี้ ท่านได้มาตรวจการ และเสนอวิธีการแนะนำในขั้นตอนการปฏิบัติต่อนักท่องเที่ยว ที่จะมาเที่ยวในวัดเจดีย์ ไอ้ไข่ เร็ว ๆ นี้ขอให้ทราบตรงกันจากการตรวจสอบพบว่า ก่อนหน้านั้น เมื่อช่วงเช้าของวันเดียวกัน (5 มิ.ย.) ก่อนที่ ฮ.ของสำนักงานตำรวจแห่งชาติจะบินมาลงจอดหลายชั่วโมงผู้ที่ใช้ชื่อ Rawat Jaihow ได้โพสต์ภาพและข้อความว่า 5/6/63 ณ วัดเจดีย์ไอ้ไข่ ซึ่งภาพในโพสต์ดังกล่าวถูกนำมาใช้ประกอบในเพจปฏิบัติการหมาเฝ้าบ้าน และต่อมาในวันนี้ (6 มิ.ย.) ในเฟซบุ๊ก บ่าวเอาประทัด ได้โพสต์ภาพและข้อความว่า นี่ครับคนจุดประทัด 3050000 นัด เมื่อวานแล้วไอ้พวกที่โจมตีคนอื่น ควรศึกษาก่อนนะครับก่อนจะโพสต์ ช่วยกันแชร์ทีครับ ให้พวกมักง่ายละอายใจบ้างว่าคนอื่นเขาเสียหาย โดยนำภาพรถบรรทุกกล่องประมัดของร้าน บ่าวเอประทัด รวมทั้งภาพของผู้ชายและผู้หญิง 2-3 คนมาโพสต์ระบุว่าเป็นคนจุดประทัด 3 ล้านนัดน.ส.วรทยา ใจห้าว อายุ 28 ปี ภรรยาของเจ้าของร้าน บ่าวเอประทัด กล่าวว่า การโพสต์ว่า ฮ.สำนักงานตำรวจแห่งชาติบินมาจุดประทัด 3 ล้านนัดแก้บนไอ้ไข่ วัดเจดีย์นั้นไม่เป็นความจริง เพราะการจุดประทัดแก้บน 3 ล้านนัดกับ ฮ.เจ้าหน้าที่ตำรวจท่องเที่ยวมาลงจอดในวัดเป็นคนละเรื่อง คนละเหตุการณ์กัน โดยมีนักธุรกิจชาวเกาหลีที่เขาเคยมาบนบานไอ้ไข่ วัดเจดีย์และอาจจะประสบความสำเร็จทางธุรกิจ จึงให้ตัวแทนประสานมาที่ร้านตนเพื่อซื้อประทัด 3050000 นัดจุดแก้บนไอ้ไข่ พร้อมขอซื้อรูปปั้นไก่ขนาดยักษ์ประดับประดาแก้วสีต่าง ๆ อีกจำนวนหนึ่ง โดยโอนเงินค่าประทัดมาให้เรียบร้อยและในช่วงเช้าวันที่ 5 มิ.ย.2563 ทางตัวแทนของนักธุรกิจเกาหลี 2-3 คนใช้รถยนต์เป็นพาหนะเดินทางมาที่ร้านตน ทางร้านจึงนำกล่องประทัดบรรทุกใส่รถยนต์กระบะของทางร้านไปจุดประทัดแก้บนไอ้ไข่ ซึ่งในขณะนั้นทาง ฮ.ของสำนักงานตำรวจแห่งชาติยังไม่ได้มาที่วัดแต่อย่างใดหลังจากจุดประทัดเสร็จตัวแทนของนักธุรกิจเกาหลี ได้นำรถยนต์กระบะไปบรรทุกรูปปั้นไก่ที่ร้านต่ออีก ในช่วงนั้นจึงมี ฮ.สำนักงานตำรวจแห่งชาติบินมาลงในลานวัด โดยมีข้าราชการและเจ้าหน้าที่ในพื้นที่พร้อมคณะกรรมการวัดให้การต้อนรับ และได้เข้าไปพูดคุยกับเจ้าอาวาสเพื่อวางแผนการให้บริการนักท่องเที่ยวในช่วงที่รัฐบาลปลดล็อกโควิด-19 ไม่เกี่ยวข้องกับการจุดประทัด 3050000 นัดแม้แต่น้อย แต่กลับมีการนำ 2 เรื่องมาผสมเป็นเรื่องเดียวกัน และนำภาพจากเฟซบุ๊ก Rawat Jaihow มาประกอบโดยไม่ได้รับอนุญาต และเป็นภาพที่มีรูปรถยนต์กระบะบรรทุกประทัดของร้านบ่าวเอประทัดรวมทั้งรูปบริเวณร้านของตนไปประกอบ ทำให้ผู้อื่นเสียหาย ตนจึงอยากจะเรียนชี้แจงข้อเท็จจริงให้ทราบโดยทั่วกันน.ส.วรทยา ใจห้าว กล่าวอีกว่า ตามปกติที่ร้านของตนจะมีประชาชนและนักท่องเที่ยวที่บนบานไอ้ไข่วัดเจดีย์และประสบความสำเร็จโทรศัพท์มาสั่งประทัดและให้จุดแก้บนให้ และซื้อรูปปั้นไก่รวมทั้งข้าวของแก้บนอื่น ๆ โดยเขาจะโอนเงินค่าใช้จ่ายทั้งหมดมาให้ ทางร้านก็จะนำประทัดไปจุดให้พร้อมถ่ายภาพ คลิปยืนยันส่งไปให้เป็นหลักฐาน แต่ในช่วงการแพร่ระบาดของไวรัสโควิด-19 ทางวัดปิดให้บริการไประยะหนึ่ง ทำให้ประชาชนและนักท่องเที่ยวลดน้อยลง จนเมื่อรัฐบาลประกาศปลดล็อกและทางวัดเปิดให้ผู้คนเขากราบสักการะบนบานไอ้ไข่วัดเจดีย์ได้ตามปกติ แต่อยู่ในการควบคุมป้องกันไวรัสโควิด-19 ตามมาตรการของรัฐบาล คาดว่าจะมีประชาชนและนักท่องเที่ยวจากทั่วโลกแห่มาท่องเที่ยวกราบไหว้ไอ้ไข่วัดเจดีย์อย่างล้นหลามเหมือนเดิมอย่างแน่นอน สำหรับ ร้านบ่าวเอประทัดเป็นร้านขนาดใหญ่ตั้งอยู่หน้าวัดเจดีย์ มีประทัด รูปปั้นไก่ขนาดต่าง ๆ พร้อมสิ่งของที่ใช้ในการเซ่นไหว้แก้บนครบครันให้บริการในราคาถูก เพราะได้สิทธิ์ในการสั่งซื้อประทัดโดยตรงจากประเทศจีน โดยเปิดให้บริการครบวงจรตลอด 24 ชั่วโมง น.ส.วรทยา กล่าว 
โป๊ะแตก ฮ.สตช.โผล่จุดประทัดแก้บนไอ้ไข่วัดเจดีย์ 3 ล้านนัด วัดและเจ้าของร้านประทัด ชี้แจงไม่เกี่ยวกันแต่เอา 2 เรื่องมาผสมโยงเป็นเรื่องเดียวกัน แท้จริงคือนักธุรกิจเกาหลีสั่งซื้อ
ฮ.แก้บน,แก้บนไอ้ไข่,ตำรวจแก้บนไอ้ไข่,ฮ.ตำรวจ วัดไอ้ไข่,จุดประทัดแก้บนไอ้ไข่ 3 ล้านนัด,ข่าวทั่วไป